PRAVILNIK

O ODREĐIVANJU SLUČAJEVA U KOJIMA JE POTREBNO PRIBAVITI VODNU DOZVOLU

("Sl. glasnik RS", br. 30/2017)

**Član 1**

Ovim pravilnikom bliže se propisuju slučajevi u kojima je u postupku izdavanja vodnih akata potrebno pribaviti vodnu dozvolu.

**Član 2**

Radi utvrđivanja načina, uslova i obima korišćenja voda, načina, uslova i obima ispuštanja otpadnih voda, skladištenja i ispuštanja hazardnih i drugih supstanci koje mogu zagaditi vodu i uslova za druge radove kojima se utiče na vodni režim vodnu dozvolu je potrebno pribaviti za sledeće objekte i radove:

1) branu sa akumulacijom;

2) vodne objekte iz člana 18. stav 1. tačka 1) Zakona o vodama u sastavu javnog vodovoda za naselja veća od 20.000 stanovnika;

3) višenamenski hidrosistem;

4) hidroelektranu snage preko 10 MW, termoelektranu, nuklearni objekat;

5) industrijski i proizvodni objekat za koji se zahvata i dovodi voda iz površinskih ili podzemnih voda i čije se otpadne vode ispuštaju u površinske vode ili javnu kanalizaciju, za koje građevinsku dozvolu izdaje ministarstvo ili organ autonomne pokrajine nadležan za poslove građevinarstva;

6) vodne objekte u sastavu javne kanalizacije iz člana 19. Zakona o vodama (glavni kolektor, postrojenje za prečišćavanje otpadnih voda i objekat za odvođenje i ispuštanje prečišćenih otpadnih voda);

7) državni put I i II reda, kategorije železničkih pruga i mostove na njima, metro, aerodrom;

8) prevodnicu, vodni put, luku, marinu i pristanište;

9) industrijsku i komunalnu deponiju;

10) magistralni naftovod, gasovod i dalekovod i trafostanica kada je to predviđeno planskim dokumentom ili separatom;

11) hidromelioracioni sistem za odvodnjavanje preko 100 ha;

12) hidromelioracioni sistem za navodnjavanje preko 50 ha;

13) sistem za odvođenje atmosferskih voda naselja većih od 20.000 stanovnika;

14) podzemno i nadzemno skladište za naftu i njene derivate i druge hazardne i prioritetne supstance kapaciteta preko 500 tona;

15) rudarske radove i objekte;

16) uređenje vodotoka i izgradnju zaštitnih vodnih objekata na vodama I reda;

17) hidroelektranu snage do 10 MW;

18) proizvodni i drugi objekat za koji se zahvata i dovodi voda iz površinskih ili podzemnih voda i čije se otpadne vode ispuštaju u površinske vode ili javnu kanalizaciju, za koje građevinsku dozvolu izdaje nadležni organ jedinice lokalne samouprave;

19) ribnjak;

20) izgradnju ili zatrpavanje bušenih bunara i objekata sa horizontalnim vodozahvatnim građevinama ispod nivoa tla;

21) javna skijališta;

22) objekte javnog vodovoda i kanalizacije, izuzev vodnih objekata javnog vodovoda za naselja veća od 20.000 stanovnika i vodnih objekata u sastavu javne kanalizacije i za sistem za odvođenje atmosferskih voda naselja manjih od 20.000 stanovnika;

23) podzemno i nadzemno skladište za naftu i njene derivate i druge hazardne i prioritetne supstance, kapaciteta manjeg od 500 tona;

24) opštinski put i mostove na njemu kada se nalazi u zoni vodotoka;

25) produktovod, TT, optički kabl i kablovski vod za prenos električne energije, kao i drugi cevovod, odnosno kablovski vod kada se postavlja ispod korita reke ili ukršta sa rekom;

26) hidromelioracioni sistem za odvodnjavanje do 100 ha;

27) hidromelioracioni sistem za navodnjavanje do 50 ha;

28) sađenje drveća i žbunastog bilja i njihova seča u koritu za veliku vodu i na obali na vodama I reda;

29) uređenje vodotoka i izgradnju zaštitnih vodnih objekata na vodama II reda;

30) javni vodovod u seoskom naselju;

31) sađenje drveća i žbunastog bilja i njihova seča u koritu za veliku vodu i na obali na vodama II reda;

32) plutajuće objekte;

33) druge objekte i radove, koji mogu privremeno, povremeno ili trajno da prouzrokuju promene u vodnom režimu ili na koje može uticati vodni režim.

Izdavanje vodne dozvole za objekte i radove iz stava 1. ovog člana se obavlja van postupka objedinjene procedure, u skladu sa zakonom kojim se uređuju vode.

**Član 3**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".